เอสเอ็มอีแบงก์ฝัน3ปีล้างหนี้เน่าปีหน้าเห็นกำไร
เอสเอ็มอีแบงก์ เปิด 3 แผนฟื้นฟู 3 ปี โละหนี้เน่า 3.3 หมื่นล้านบาท พลิกมาเป็นรายได้ หวังปีหน้ามีกำไร ส่วนปีนี้ขาดทุนกระอักกว่า 2,000 ล้าน
5 ต.ค. 2555

เอสเอ็มอีแบงก์ เปิด 3 แผนฟื้นฟู 3 ปี โละหนี้เน่า 3.3 หมื่นล้านบาท พลิกมาเป็นรายได้ หวังปีหน้ามีกำไร ส่วนปีนี้ขาดทุนกระอักกว่า 2,000 ล้าน 
นายพิชัย ชุณหวชิร กรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ในฐานะประธานคณะกรรมการฟื้นฟูฯ แถลงข่าวเปิดเผยถึงการฟื้นฟูกิจการของเอสเอ็มอีแบงก์ว่า ตั้งเป้าหมาย 3 ปี แก้หนี้ที่ไม่ก่อให้เกิดรายได้ (เอ็นพีแอล) ให้ได้ทั้งหมด จากสิ้นเดือน ส.ค. ยอดเอ็นพีแอลอยู่ที่ 2.2 หมื่นล้านบาท หากไม่เร่งแก้หนี้เสีย คาดว่าสิ้นปี 2555 ยอดเอ็นพีแอลจะเพิ่มกว่า 3.3 หมื่นล้านบาท 
ขณะที่ผลดำเนินงาน 8 เดือนแรก ขาดทุนไปแล้วกว่า 2,200 ล้านบาท สามารถปล่อยสินเชื่อได้ 2.1 หมื่นล้านบาท จากเป้าทั้งปีที่ 2.6 หมื่นล้านบาท โดยมียอดสินเชื่อคงค้าง 9.8 หมื่นล้านบาท มีสินทรัพย์ที่ 1.05 แสนล้านบาท และมีหนี้สิน 9.5 หมื่นล้านบาท มีเงินกองทุนประมาณ 5,000 ล้านบาท ล่าสุดได้เพิ่มทุนอีก 600 ล้านบาท ส่งผลให้เงินกองทุนต่อสินทรัพย์เสี่ยง หรือ BIS Ratio อยู่ที่ 5.6% ถือว่าต่ำมาก และต่ำกว่ามาตรฐานของธนาคารแห่งประเทศไทยวางไว้ที่ 8.5%
สำหรับแผนฟื้นฟูธนาคารที่เตรียมเสนอกระทรวงการคลังคือ ตั้งเป้าหมายลดหนี้เอ็นพีแอล 3 หมื่นล้านบาทใน 3 ปี เฉลี่ยปีละ 1 หมื่นล้านบาท โดยจะดำเนินการ 3 แนวทางคือ การปรับโครงสร้างหนี้ ฟื้นฟูกิจการ หรือลูกหนี้บางรายที่มีสถานะดีจะเปิดโอกาสให้ซื้อหนี้คืน และถ้ารายไหนเจรจาไม่ได้ ก็เข้าสู่กระบวนการของศาล ฟ้องร้องบังคับคดี นำทรัพย์สินขายทอดตลาด จะจัดทีมลงพื้นที่เพื่อประเมินราคาหลักประกันทั้งหมดใหม่ โดยเชื่อว่าทรัพย์สินของลูกหนี้จะมีมากกว่าหนี้สิน ธนาคารต้องเร่งดำเนินการเพื่อนำหนี้เสียเหล่านี้กลับมาเป็นรายได้ 
เรื่องการฟ้องร้องในโครงการออกบัตรเงินฝากอัตราดอกเบี้ยลอยตัว หรือเอฟอาร์ซีดี 300 ล้านเหรียญสหรัฐ ได้ตั้งสำรองไปแล้วกว่า 2,200 ล้านบาท จะเร่งรัดให้จบโดยเร็วและยุติธรรมกับทั้งสองฝ่าย 
อย่างไรก็ดี ยังไม่ขอเพิ่มทุนจากกระทรวงการคลัง เพราะเชื่อว่า ถ้าติดตามทวงหนี้ตามแผนฟื้นฟูจะทำให้ธนาคารมีกำไรจากการขายทรัพย์สินซึ่งจะทำให้เงินกองทุนเพิ่มขึ้นโดยปริยาย
“ถ้าปล่อยแบบธรรมชาติเอ็นพีแอลน่าจะมากกว่า 3 หมื่นล้านบาทแน่ และผลขาดทุนน่าจะสูงมาก แต่ถ้าแก้ได้ตามแผนฟื้นฟู 3 ปี ผลดำเนินงานอาจจะกลับมาเป็นบวกได้ในปีหน้า” นายพิชัย กล่าว 
สำหรับแผนปี 2556 ตั้งเป้าปล่อยสินเชื่อ 2.6 หมื่นล้านบาทเท่าเดิม มุ่งสนองโครงการนโยบายรัฐ เน้นรายย่อยมากขึ้น ลดขั้นตอนการขอสินเชื่อจากปัจจุบันใช้เวลานานถึง 45 วันลง ส่วนปี 25572558 จึงจะเร่งปล่อยสินเชื่อเพิ่มขึ้น 
นายนริศ ชัยสูตร ในฐานะประธานคณะกรรมการเอสเอ็มอีแบงก์ กล่าวว่า คณะกรรมการฯ เร่งทำแผนฟื้นฟูให้แล้วเสร็จใน 90 วัน ขณะนี้ผ่านมาแล้ว 30 วัน และน่าจะได้ตัวกรรมการผู้จัดการคนใหม่ในช่วงต้นปี 2556